బంజారాహిల్స్: మద్యం మత్తులో పోలీసులను చితకబాదిన మహిళ WATCH LIVE TV
Me Too: బిగ్ బి బండారం త్వరలోనే బయటకు..: సప్నా భవ్నానీ
మీటూ ఉద్యమం బాలీవుడ్‌ను కుదిపేస్తోంది. ప్రముఖ హెయిర్ స్టయిలిస్ట్ సప్నా భవ్నానీ బిగ్ బి అమితాబ్‌పై సంచలన ఆరోపణలు చేశారు.
Samayam Telugu | Updated:
Oct 12, 2018, 10:18PM IST
Me Too: బిగ్ బి బండారం త్వరలోనే బయటకు..: సప్నా భవ్నానీ
మీటూ ఉద్యమం దేశాన్ని కుదిపేస్తోంది. పూటకో సంచలనం వెలుగులోకి వస్తోంది. బాలీవుడ్‌లో అయితే.. ఎప్పుడు ఎవరి పేరు బయటకొస్తుందో అనే ఆందోళన నెలకొంది. ఇండస్ట్రీలోని బడా వ్యక్తుల తెర వెనుక బాగోతాలు ఒక్కోటిగా వెలుగులోకి వస్తున్నాయి. సెలబ్రిటీలు, బాగా ఫ్యాన్ ఫాలోయింగ్ ఉన్న నటులపై కూడా సంచలన ఆరోపణలు వస్తున్నాయి. తాజాగా బాలీవుడ్‌ మెగాస్టార్‌ అమితాబ్‌ బచ్చన్‌ పేరు కూడా బయటకురావడం ఇండస్ట్రీని కలవరానికి గురిచేస్తోంది.
సెలబ్రిటీ హెయిర్‌ స్టయిలిస్ట్‌, బిగ్ బాస్ మాజీ కంటెస్టెంట్ సప్నా భవ్నానీ .. బిగ్ బీపై ఆగ్రహం వ్యక్తం చేశారు. మీటూకు మద్దతుగా ఆయన మాట్లాడటం.. అంతకంటే పెద్ద అబద్ధం మరోటి ఉండదని పేర్కొన్నారు. త్వరలోనే అమితాబ్ అసలు స్వరూపం బయటపెడతానని హెచ్చరించారు.
‘బిగ్ బీ సర్‌.. మీరు నటించిన పింక్‌ సినిమా వచ్చింది, వెళ్లిపోయింది. అదేవిధంగా మీకున్న సామాజికవేత్త అనే బిరుదు కూడా పోతుంది. త్వరలో మీ నిజాలన్నీ బయటపడతాయి. నా ట్వీట్‌ చూసి మీరు తెగ కంగారుపడతారు. చేతి గోర్లు కొరుక్కుంటూ ఉంటారు. కొరుక్కోవడానికి మీకున్న గోర్లు కూడా సరిపోవు’ అని సప్నా భవ్నానీ ట్వీట్‌ చేశారు..
ఇటీవల ఓ ఆంగ్ల మీడియాతో ఇంటర్వ్యూ సందర్భంగా బిగ్‌బిని #మీటూ ఉద్యమంపై స్పందించాల్సిందిగా కోరారు. దీనిపై అమితాబ్ స్పందిస్తూ.. ‘ఏ మహిళ కూడా ఎక్కడా లైంగిక వేధింపులు ఎదుర్కోకూడదు. ముఖ్యంగా ఆమె పనిచేసే వాతావరణంలో ఇలాంటివి ఉండకూడదు. అలాంటివి ఎదురైనప్పుడు నిందితులపై ఆయా సంస్థలు వెంటనే చర్యలు తీసుకోవాలి’ అన్నారు.
మన సమాజంలో మహిళలు, పిల్లల పట్ల నేటికీ బలహీనులనే ముద్ర ఉందని, అందువల్ల వారికి ప్రత్యేక రక్షణ కల్పించాలని అమితాబ్ అన్నారు. మన దేశంలో పని చేసే ప్రదేశాల్లోనే మహిళలు ఎక్కువగా లైంగిక వేధింపులు ఎదుర్కొంటున్నారని, ఇది తన మనసును తీవ్రంగా కలచివేస్తోందని అమితాబ్ అన్నారు. మహిళలకు దక్కాల్సిన గౌరవం, రక్షణ ఇవ్వకపోతే మన దేశంపై చెరపలేని మచ్చ పడుతుందన్నారు.
అమితాబ్ వ్యాఖ్యలకు సప్నా భవ్నానీ ఘాటుగా స్పందించారు. ఆమె చేసిన ట్వీట్‌ నెట్టింట్లో చర్చనీయాంశంగా మారింది. అమితాబ్‌ గురించి ఏ నిజం బయటపడుతందోనని ఆసక్తిగా చూస్తున్నారు. అసలేం జరిగిందంటూ కొంత మంది నెటిజన్లు సప్నాకు మెసేజ్‌లు పెడుతున్నారు.
 
Telugu News App ఏపీ, తెలంగాణకు సంబంధించిన లేటెస్ట్ అప్‌డేట్స్‌, జాతీయ, అంతర్జాతీయ, ఎడ్యుకేషన్, బిజినెస్, సినిమా, ఆధ్యాత్మికం, స్పోర్ట్స్, వైరల్ కథనాల కోసం తెలుగు సమయం యాప్‌ను డౌన్‌లోడ్ చేసుకోండి.